b'\n_START_ARTICLE_\nRobert Everton Cushman mlaj\xc5\xa1i\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0e preden je kon\xc4\x8dal srednjo \xc5\xa1olo v rojstnem mestu, je bil sprejet v Pomorsko akademijo ZDA._NEWLINE_Akademijo je kon\xc4\x8dal kot deseti v generaciji od 442, nakar je bil sprejet v Korpus mornari\xc5\xa1ke pehote Zdru\xc5\xbeenih dr\xc5\xbeav Amerike kot poro\xc4\x8dnik 6. junija 1935._NEWLINE_Ko je kon\xc4\x8dal The Basic School (Navy Yard, Filadelfija), je nekaj \xc4\x8dasa slu\xc5\xbeil v MCB San Diego (San Diego, Kalifornija). Februarja 1936 je prispel v \xc5\xa0anghaj (Kitajska), kjer je slu\xc5\xbeil kot poveljnik voda; sprva v 4. marinskem polku, nato pa v 2. marinski brigadi. Marca 1938 se je vrnil v ZDA, kjer je slu\xc5\xbeil v ladjedelnicah v Brooklynu (New York) in Portsmouth (Virginija)._NEWLINE_Aprila 1939 je bil dodeljen marinskemu odredu na svetovnem sejmu (New York), nakar pa je bil preme\xc5\xa1\xc4\x8den v marinsko voja\xc5\xa1nico Quantico (Virginija)._NEWLINE_Junija 1941 je na krovu USS Pennsylvanije odplul iz San Diega proti Pearl Harborju; bil je poveljujo\xc4\x8di \xc4\x8dastnik ladijskega marinskega odreda. Na tem polo\xc5\xbeaju je do\xc5\xbeivel japonski napad 7. decembra 1941. Nato je bil maja 1942 dodeljen 9. marinskemu polku kot bataljonski izvr\xc5\xa1ilni \xc4\x8dastnik._NEWLINE_Septembra 1942 je s svojo formacijo prehodil pot od San Diega do Camp Pendletona; tam so se januarja 1943 vkrcali na ladjo za Pacifik. Istega meseca je bil imenovan za poveljnika 2. bataljona 9. marinskega polka, ki ga je vodil naslednji dve leti (tudi med bitko za Guam in za Ivo Jimo)._NEWLINE_Maja 1945 se je vrnil v ZDA, kjer je bil dodeljen \xc5\xa0olam KMP ZDA; tam je ostal tri leta. Sprva je kon\xc4\x8dal Vi\xc5\xa1jo \xc5\xa1olo, nato slu\xc5\xbeil kot in\xc5\xa1truktor v Poveljni\xc5\xa1ko-\xc5\xa1tabni \xc5\xa1oli ter zadnji dve leti kot nadzorni in\xc5\xa1truktor v Amfibicijski \xc5\xa1oli bojevanja. Junija 1948 je bil imenovan za na\xc4\x8delnika veje amfibicijskega bojevanja v pisarni za pomorsko raziskovanje, Oddelka vojne mornarice (Washington, D.C.). Od oktobra 1949 do maja 1951 je slu\xc5\xbeil v \xc5\xa1tabu CIE._NEWLINE_Junija 1951 je pre\xc5\xa1el v \xc5\xa1tab glavnega poveljnika, Pomorske sile ZDA, Vzhodnoatlantska in mediteranska flota (London, Zdru\xc5\xbeeno kraljestvo), kjer do junija 1953 opravljal dol\xc5\xbenost \xc4\x8dastnika za amfibicijsko na\xc4\x8drtovanje. Po vrnitvi v ZDA je bil preme\xc5\xa1\xc4\x8den na \xc5\xa0tabni kolid\xc5\xbe oboro\xc5\xbeenih sil ZDA (Norfolk, Virginija), kjer je postal predavatelj; julija 1954 je postal direktor sekcije za na\xc4\x8drtovanje in operacije na doti\xc4\x8dnem kolid\xc5\xbeu._NEWLINE_Julija 1956 je postal poveljnik 2. marinskega polka (Camp Lejuene, Severna Karolina)._NEWLINE_Februarja 1957 je bil preme\xc5\xa1\xc4\x8den v Washington, D.C., kjer je postal pomo\xc4\x8dnik podpredsednika ZDA Nixona za nacionalne varnostne zadeve; to delo je opravljal \xc5\xa1tiri leta._NEWLINE_Marca 1961 je postal pomo\xc4\x8dnik divizijskega poveljnika 3. marinske divizije (Okinava, Japonska). Septembra 1961 je sam postal poveljnik divizije._NEWLINE_Julija 1962 je bil preme\xc5\xa1\xc4\x8den v poveljstvo korpusa (HQMC), kjer je prevzel dol\xc5\xbenost pomo\xc4\x8dnika na\xc4\x8delnika \xc5\xa1taba G-2 in pomo\xc4\x8dnika na\xc4\x8delnika \xc5\xa1taba G-3. Od 1. januarja 1964 je opravljal le dol\xc5\xbenost pomo\xc4\x8dnika na\xc4\x8delnika \xc5\xa1taba G-3._NEWLINE_Od junija 1964 do marca 1967 je ponovno opravljal dve dol\xc5\xbenosti hkrati, saj je bil poveljujo\xc4\x8di general MCB, Camp Pendleton (Kalifornija) in poveljujo\xc4\x8di general ogrodja divizijskega \xc5\xa1taba 4. marinske divizije. Junija 1966 je formiral 5. marinsko divizijo, ki ji je poveljeval do novembra 1966._NEWLINE_Aprila 1967 je bil preme\xc5\xa1\xc4\x8den v Vietnam, kjer je postal namestnik poveljnika 3. marinske amfibicijske sile. Junija istega leta je postal poveljnik 3. marinske amfibicijske sile._NEWLINE_Od januarja 1968 do marca 1969 je bil vi\xc5\xa1ji svetovalec takti\xc4\x8dne cone 1. korpusa in koordinator 1. korpusa med ZDA in\xc2\xa0\xc2\xbbFree World Military Assistance Forces\xc2\xab._NEWLINE_6. marca 1969 ga je predsednik Nixon predlagal za namestnika direktorja CIE; senat je to potrdil 21. aprila istega leta._NEWLINE_Po vrnitvi iz Vietnama je sprva slu\xc5\xbeil kot direktor za mo\xc5\xa1tvo in namestnik na\xc4\x8delnika \xc5\xa1taba (mo\xc5\xa1tvo) HQMC. Od aprila 1969 do decembra 1971 je opravljal dol\xc5\xbenost namestnika direktorja CIE, dokler ni 1. januarja 1972 postal komandant Korpusa mornari\xc5\xa1ke pehote Zdru\xc5\xbeenih dr\xc5\xbeav Amerike._NEWLINE_Upokojil se je 30. junija 1975. Umrl je 2. januarja 1985 v svojem domu v Fort Washingtonu (Maryland) in bil pokopan v pokopali\xc5\xa1\xc4\x8du Arlington.'